Трэба нагадаць, што першым унікальным навукова-папулярным друкаваным выданнем Бібліі на мове, блізкай да тагачаснай беларускай, была Біблія першадрукара Францішка Скарыны. Пераклад быў зроблены ім з Вульгаты св. Гераніма або з чэскага перакладу 1506 г. У Дзень Перамянення Пана, 6 жніўня 1517 г. Скарына выдаў Псалтыр, пасля амаль кожны месяц – па новай кнізе Святога Пісання. Таму гэта дата лічыцца пачаткам беларускага кнігадруку і, сімвалічна, – духоўнага перамянення народа. З таго часу з’явілася шмат іншых перакладаў Бібліі, аднак агульнапрынятага і прызнанага ўсімі канфесіямі перакладу не існуе. Таму, як гэта ні парадаксальна, Беларусь – адзіная краіна ў Еўропе, якая не мае арыгінальнага, поўнага перакладу Святога Пісання на нацыянальную мову.